NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD – 1646/2020

**223a**

# Spoločná správa

**výborov Národnej rady Slovenskej republiky o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov (tlač 223) v druhom čítaní**

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením z 22. septembra 2020 č. 292 sa uzniesla prerokovať návrh na vydanie zákona, **ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov (tlač 223)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky

a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K návrhu na vydanie zákona, **ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov (tlač 223)** zaujali **výbory** Národnej rady Slovenskej republiky tieto **stanoviská:**

**Ústavnoprávny výbor Národnej rady Slovenskej republiky** v uznesení č. 121 zo  14. októbra 2020

a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 43 z 20. októbra 2020

zhodne **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

.

1. K čl. I bod 1

Za bod 1 sa vkladajú nové body 2 a 3, ktoré znejú:

„2. V § 4 ods. 1 sa slová „najvyšším, výkonným a štatutárnym“ nahrádzajú slovami „najvyšším a výkonným“ a vypúšťa sa čiarka za slovami „činnosť fondu“ a slová „koná v jeho mene“.

3. V § 4 ods. 2 prvej vete sa na konci bodka nahrádza čiarkou a pripájajú sa tieto slová: „ktorý je štatutárnym orgánom fondu.“.“.

Nasledujúce body sa primerane preznačia.

 Mení sa postavenie správnej rady, ktorá už bude len najvyšším a výkonným orgánom fondu. Štatutárnym orgánom fondu už nebude 11 členná správna rada, ale len predseda správnej rady, ktorý koná v mene fondu.

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I body 3 a 6

V čl. I v bodoch 3 a 6 sa slová „bodka nahrádza slovom“ nahrádzajú slovami „bodka nahrádza čiarkou a pripája sa slovo:“.

 Legislatívno-technická úprava.

 Ústavnoprávny výbor NR SR

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I bod 7

Za bod 7 sa vkladá nový bod 8, ktorý znie:

„8. V § 14 odsek 3 znie: „(3) Na pracovnoprávne vzťahy zamestnancov kancelárie a členov odborných komisií sa vzťahuje osobitný predpis.3a)“.

Poznámka pod čiarou k odkazu 3a znie:

„3a) Zákon č. 552/2003 Z. z. o výkone práce vo verejnom záujme v znení neskorších predpisov.“.“.

Nasledujúce body sa primerane preznačia.

 Podľa doterajšieho znenia tohto ustanovenia boli členovia správnej rady, dozornej rady a odborných komisií v pracovnoprávnom vzťahu k fondu. Takáto úprava je vo vzťahu k členom správnej rady a dozornej rady vzhľadom na podriadený vzťah zamestnanca voči zamestnávateľovi v pracovnoprávnom vzťahu pri členoch orgánov fondu nevyhovujúca. Zamestnanci fondu (kancelárie a členov osobitných komisií) priamo spadajú pod zákon č. 552/2003 Z. z., je to explicitne uvedené v § 1 ods. 2 písm. b) uvedeného zákona.

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I

Článok I sa dopĺňa bodom 11, ktorý znie:

„11. Za § 20 sa vkladá § 20a, ktorý vrátane nadpisu znie:

**„§ 20a**

**Osobitné ustanovenia v čase mimoriadnej situácie, núdzového stavu alebo výnimočného stavu**

(1) Fond môže na základe osobitnej výzvy poskytnúť finančné prostriedky na zmiernenie následkov mimoriadnej situácie, núdzového stavu alebo výnimočného stavu vyhláseného na celé územie Slovenskej republiky (ďalej len „mimoriadna podpora“).

(2) Osobitná výzva sa zverejňuje na webovom sídle fondu a v Informačnom systéme športu. Osobitná výzva obsahuje najmä

1. vymedzenie účelu, na ktorý sa mimoriadna podpora poskytuje,
2. konkrétne podmienky poskytnutia mimoriadnej podpory a jej výšku,
3. vzor žiadosti,
4. doklady, ktoré sú prílohou žiadosti,
5. termín na doručenie žiadostí,
6. okruh oprávnených žiadateľov o poskytnutie mimoriadnej podpory.

(3) Mimoriadna podpora sa poskytuje na základe rozhodnutia správnej rady bez zmluvy. Proti tomuto rozhodnutiu nie je možné odvolanie. Na mimoriadnu podporu nie je právny nárok.“.“.

 Dopĺňa sa nová možnosť použitia financií fondu na sanáciu škôd, alebo inej potreby sanácií, ktoré vznikajú subjektom pôsobiacim v oblasti športu v dôsledku krízovej situácie, či už v súčasnosti v období pandémie COVID- 19, ale aj do budúcnosti, pre prípad akejkoľvek inej krízovej situácie.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

5. Za čl. I sa vkladá nový čl. II, ktorý znie:

„**Čl. II**

 Zákon č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z., zákona č. 335/2017 Z. z., zákona č. 177/2018 Z. z., zákona č. 221/2019 Z. z., zákona č. 310/2019 Z. z., zákona č. 6/2020 Z. z. a zákona č. 148/2020 Z. z. sa mení a dopĺňa takto:

1. V § 66 ods. 7 prvej vete sa slovo „má” nahrádza slovami „a samosprávny kraj majú”, slová „je zapísaná“ sa nahrádzajú slovami „sú zapísané“ a v druhej vete sa za slovo „obci” vkladajú slová „a samosprávnom kraji”.
2. V § 70 sa odsek 4 dopĺňa písmenom d), ktoré znie:

„d) samosprávny kraj zapísaný v registri právnických osôb v športe.“.

1. V § 75 ods. 2 úvodnej vete sa za slovo „športe“ vkladá čiarka a slová „športovcovi alebo športovému odborníkovi“.
2. V § 75 sa odsek 2 dopĺňa písmenom c), ktoré znie:

„c) zmiernenie následkov mimoriadnej situácie, núdzového stavu alebo výnimočného stavu vyhláseného na celé územie Slovenskej republiky (ďalej len „krízová situácia“).“.

1. V § 77 ods. 2 úvodnej vete a § 77 ods. 4 sa za slová „§ 75 ods. 1“ vkladajú slová „a § 75 ods. 2 písm. c)“.
2. V § 101a ods. 1 sa slová „mimoriadnej situácie, núdzového stavu alebo výnimočného stavu vyhláseného na celé územie Slovenskej republiky (ďalej len „krízová situácia“)“ nahrádzajú slovami „krízovej situácie“.“.

Navrhovanou úpravou sa upravuje možnosť ministerstva školstva poskytnúť finančnú pomoc športovým klubom, športovcom, trénerom ako aj iným športovým odborníkom na zmiernenie dopadov spôsobených opatreniami v súvislosti s pandémiou ochorenia COVID-19 a aspoň čiastočne tak odstrániť ich obmedzenie výkonu športovej činnosti. Keďže ide o mimoriadnu pomoc v čase krízovej situácie, je vhodné, aby sa takto poskytnuté prostriedky nezapočítavali do zdrojov financovania športu, ktoré sa rozdeľujú percentuálne na jednotlivé účely v zmysle § 77 ods. 2 a 3, vrátane napr. výpočtu príspevku uznanému športu.

 Doterajší článok II sa primerane preznačí.

 V nadväznosti na vloženie nového článku sa upraví aj názov zákona.

 Body 1, 3 až 5 nadobúdajú účinnosť dňom vyhlásenia.

 Výbor NR SR pre vzdelávanie, vedu, mládež a šport

 **Gestorský výbor odporúča schváliť**

 **Gestorský výbor odporúča** Národnej rade Slovenskej republiky hlasovať o návrhoch uvedených pod bodmi **1 až 5**  spoločnes odporúčaním ich **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky návrh na vydanie zákona, **ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov (tlač 223)** **schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 20. októbra 2020 č. 45.

Týmto uznesením výbor zároveň poveril spoločného spravodajcu Igora Kašpera, aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava október 2020

**Richard Vašečka v. r.**

predseda

Výboru NR SR pre vzdelávanie, vedu, mládež a šport